CELEX: 62015TN0321
Language: lv
Date: 2015-06-22 00:00:00
Title: Lieta T-321/15: Prasība, kas celta 2015. gada 22. jūnijā – GSA un SGI Security/Parlaments

10.8.2015   
            
            
               LV
            
            
               Eiropas Savienības Oficiālais Vēstnesis
            
            
               C 262/36
            
         Prasība, kas celta 2015. gada 22. jūnijā – GSA un SGI Security/Parlaments
   (Lieta T-321/15)
   (2015/C 262/49)
   Tiesvedības valoda – franču
   
      Lietas dalībnieki
   
   
      Prasītājas: Gruppo Servizi Associati SpA (Roma, Itālija) un Security Guardian’s Institute (SGI Security) (Bierges, Beļģija) (pārstāvis – E. van Nuffel d’Heynsbroeck, avocat)
   
      Atbildētājs: Eiropas Parlaments
   
      Prasītāju prasījumi:
   
   
               —
            
            
               atcelt Parlamenta lēmumu, kas paziņots 2015. gada 12. jūnijā, ar kuru nolemts atzīt par neatbilstīgu piedāvājumu, kuru Gruppo Servizi Associati s.p.a. un Security Guardian’s Institute s.a. ir iesniegušas, lai saņemtu līguma EP/DGSAFE/UIB/SER/2014-014 slēgšanas tiesības saistībā ar ugunsdrošības pakalpojumu sniegšanu, palīdzības sniegšanu personām un Eiropas Parlamenta teritorijas Briselē ārēju novērošanu, kā arī tā lēmumu piešķirt šīs līguma slēgšanas tiesības citam pretendentam;
            
         
               —
            
            
               piespriest Parlamentam atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītājas izvirza divus pamatus.
   
               1.
            
            
               Ar pirmo pamatu tiek apgalvots, ka ir pārkāpti samērīguma un vienlīdzīgas attieksmes principi, ciktāl Parlaments esot nepamatoti pieprasījis, lai visiem ekonomiskās grupas locekļiem būtu atļauja atbilstoši 1990. gada 10. aprīļa likumam, ar kuru tiek reglamentēta privātā un īpašā apsardze, tādējādi iekļaujot arī tos grupas locekļus, kuri neveiks pakalpojumus, uz kuriem attiecas minētais likums.
            
         
               2.
            
            
               Ar otro pamatu, kas ir iesniegts pakārtoti, tiek apgalvots, ka ir pārkāpta pakalpojumu sniegšanas brīvība un tās pamatā esošie vienlīdzīgas attieksmes un samērīguma principi, ciktāl nosacījums par 1990. gada 10. aprīļa likumā noteiktās atļaujas iegūšanu pārmērīgi apgrūtinātu, vai pat liegtu piedalīties konkursa procedūrā uzņēmumam, kura piedāvājums attiecas uz pakalpojumiem, kuriem šis likums nav piemērojams.